Drie maniere om jou tiener te help met die oorgang van hoërskool na universiteit - Jou Gesin | Solidariteit WêreldJou Gesin | Solidariteit Wêreld
Tuis › Artikels › Drie maniere om jou tiener te help met die oorgang van hoërskool na universiteit
Drie maniere om jou tiener te help met die oorgang van hoërskool na universiteit
Woensdag | 25 September | 2019
Die oorgang van hoërskool na universiteit of kollege is nooit maklik nie. Volgens ʼn studie deur die Raad vir Hoër Onderwys (CHE) in 2013, wat studente vir vyf jaar opgevolg het, voltooi slegs 35% van leerders hul graad binne die standaard- toegewese tyd.
Van al die studente wat na tersiêre instellings gaan, val 41% uit en van dié wat uitval, doen 50-60% dit gedurende hul eerste jaar. Dit beteken dat die Suid-Afrikaanse werkmark elke jaar net omtrent 40% van die nodige gegradueerdes kry.
Baie faktore beïnvloed hierdie statistiek, sê die opvoedkundige sielkundige Stacy Cohen.
“Eerstens is dit ʼn massiewe sprong van skool na universiteit. Nie alleen is jou kursuswerk baie meer nie, maar jy is nou heeltemal self daarvoor verantwoordelik om lesings by te woon, by te bly by die klas, aantekeninge te maak, en seker te maak jy verstaan die inhoud van die vak.”
Kweek ʼn sin vir selfdissipline
Selfdissipline word reg deur ʼn leerder se skoolloopbaan verfyn. Hoërskool is dalk verpligtend en gestruktureer, maar ouers en onderwysers moet tieners die ruimte bied om selfdissipline aan te leer ─ sonder om die heel tyd met hulle te raas. As hulle nie wilskrag aangeleer het nie, sal hulle waarskynlik nie die dryfkrag hê wat nodig is om op universiteit te slaag nie. Daar is niemand daar om hulle aan spertye en klasse te herinner nie; universiteitsdosente is nie daar om studente wat nie klasse bywoon op te spoor nie, hulle is daar om diegene wat wil leer, te onderrig.
Leer hulle dat dit nie ʼn skande is om hulp te vra nie
Cohen sê dat wanneer dit kom by die verstaan van ʼn vak se inhoud, begryp studente dit nie altyd nie en hulle vra nie hulp nie. Klasse is baie groot. Dit kan afskrikwekkend wees om ʼn vraag te vra. “Die kursuslading is ʼn ekstreme skuif van die skool af en die pas waarteen onderwerpe gedek word, is vinnig en dit is maklik om agter te raak,” sê sy. Die beste raad is om hulp te vra. As jy nie seker is dat jy die regte rigting met ʼn opdrag inslaan nie, soek hulp. As jy in ʼn eksamen nie ʼn vraag verstaan nie, vra hulp. As jy oorweldig voel, vra hulp. Hierdie instellings het altyd fasiliteite wat met berading of leiding kan help. Gebruik jou tutors en dosente optimaal. Hulle is daar om jou te help.”
Gee hulle toestemming om die sosiale aspek te geniet maar waarsku hulle teen oordaad
Maar hoewel persoonlike vryheid op universiteit opwindend is, is dit noodsaaklik om vroeg reeds grense en balans vas te stel. “Daar is ʼn groot sosiale aspek waar baie partytjies vir eerstejaarstudente georganiseer word,” sê Cohen. “Baie studente word hierdeur verswelg en prioritiseer nie hul studies nie.” En oordadige alkoholgebruik kan vernietigende gevolge hê. ʼn Studie wat vanjaar in die Suid-Afrikaanse Joernaal vir Hoër Onderwys gepubliseer is, het gevind dat fuiwery ʼn probleem by 20% van Suid-Afrikaanse studente is. Terwyl drankmisbruik onder jong mense ʼn probleem in die land is, het universiteitstudente gevaarliker drinkpatrone as niestudente. Die navorsing toon dat universiteitstudente dikwels oordadige drinkery as deel van die universiteitservaring beskou.
Wilmarie Grobbelaar en Riaan Rudman herinner ouers en studente daaraan dat angstigheid oor verandering ʼn normale en gesonde menslike eienskap is.
Wilmarie Grobbelaar is ʼn taalspesialis by die Universiteit Stellenbosch se departement rekeningkunde. Riaan Rudman is ʼn senior lektor in dieselfde departement.
Hulle sê ook dat nie ouers of studente moet toelaat dat vrees vir verandering hul aanpassingsproses saboteer nie. Hulle moedig studente aan op gematigde wyse aan aktiwiteite deel te neem en om verdraagsaamheid en respek te betoon in die bestuur van hul lewens as studente.
East Coast Radio: https://www.ecr.co.za/lifestyle/family/how-prepare-yourself-university/
Budding Minds: https://buddingminds.org/
Student Brands: https://www.studentbrands.co.za/news/university-student/preparing-matric-students-university-life/